Foto: Društvene mreže

TROJICA Australaca iz Melbournea Dylan Djohan (23), Ashwin Kumar (23) i Waleed Latif (21) koji su u Hrvatskoj prošlog srpnja silovali maloljetnu Norvežanku vratili su se 3. veljače u Australiju.



Izvukli su se od zatvorske kazne i osuđeni su samo na godinu dana uvjetne uz rok kušnje od pet godina, dok bi za takav zločin u svojoj domovini mogli biti osuđeni i na 15 godina.



Brojni britanski i australski mediji izvještavaju o slučaju, a mnogi Australci na društvenim mrežama upozoravaju australske vlasti na ovaj pakleni trojac u strahu da bi takav zločin ponovno mogli počiniti.



Britanski Express piše kako su izbjegli zatvorsku kaznu jer su se nagodili s maloljetnom Norvežankom kojoj su platili 20.000 funti.





Nakon što su se vratili u Australiju njih trojica odmah su deaktivirali svoje Facebook profile.



Podsjetimo kako su dvojica Australaca priznala seksualni odnos s Norvežankom, ali su tvrdili da je maloljetnica na njega pristala, dok je treći negirao sudjelovanje u zločinu koji se dogodio 16. srpnja oko 1.30 sati u splitskom klubu gdje su upoznali 17-godišnju Norvežanku.

Silovali je u splitskom klubu



Jedan od njih nakon ispijanja alkoholnih pića s Norvežankom silom ju je odgurao u muški toalet, a ubrzo su za njima došla i druga dvojica. Zajednički i po prešutnom dogovoru su je, unatoč njezinu protivljenju, odlučili silovati. Nakon što je uspjela pobjeći Norvežanka je otišla na policiju. Australci su ubrzo pronađeni i pušteni na uvjetnu slobodu do okončanja postupka, a vlastima su morali predati putovnice.

Tekst se nastavlja ispod oglasa

DORH ih je optužio za teži oblik silovanja, a za to je djelo predviđena kazna od 3 do 15 godina zatvora. Do suđenja nije ni došlo jer je pred optužnim vijećem splitskog Županijskog suda došlo do nagodbe - dobili su uvjetne jednogodišnje kazne s petogodišnjim rokom kušnje. Norvežanki su platili 20.000 funti odštete nakon što se suglasila s kaznom i visinom odštete.

Krajem siječnja vraćene su im putne isprave i prije nekoliko dana vratili su se u Australiju.

.

Idućih pet godina ne smiju počiniti istovrsno kazneno djelo u Europi, no ta sankcija ne vrijedi za australsko tlo.



Australski mediji pak izvještavaju o ovom paklenom trojcu, pa tako australski The Age piše kako je Djohan 23-godišnji promotor u noćnom klubu i bavi se modelingom, a novac je u prošlosti zarađivao i kao konobar golog torza. Često boravi u teretani o čemu se kasnije hvali na društvenim mrežama.

Hvale se na društvenim mrežama

Latif je završio RMIT, fakultet za tehnologiju, dizajn i poduzetništvo, te se odmah zaposlio u trgovini koja prodaje hranu za bildere u Werribeeu. Kumar, pak, dolazi iz dobrostojeće obitelji i navodno je on bio inicijator putovanja u Europu.



Na društvenim mrežama ovaj pakleni trojac nije izrazio ni trunke žaljenja zbog zločina kojeg su počinili u Hrvatskoj. Tako The Age piše kako je Djohan na Instagramu objavio fotografiju s dubrovačkih zidina ispod koje je napisao: "Doživio sam prosvjetljenje dok sam sjedio na kamenom zidu u Dubrovniku, a nježan glas mi je rekao da je moja svrha u životu ići u krevet s nebeski blaženim ljepoticama". A odmah nakon što su si platili slobodu Djohan je napisao kako sad konačno ima mogućnost pridruživanja stjuardesama u visokom klubu onih koji se seksaju u avionu.



Prije dolaska u Hrvatsku njih trojica bili su s ostatkom grupe na španjolskoj Ibizi, a u Hrvatsku su došli kako bi posjetili nadaleko poznati Ultra festival.